Na temelju članka 85. stavka 21. Zakona o osnovama sustava obrazovanja i odgoja („Službeni glasnik RS“, broj: 88/17, 27/18 – dr. zakon, 10/19, 6/20, 129/21 i 92/23) i članka 17. stavka 4. i članka 24. Zakona o Vladi („Službeni glasnik RS”, broj: 55/05, 71/05 – ispravak, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

Ministar prosvjete donosi

**PRAVILNIK**

**o obavljanju društveno-korisnog, odnosno humanitarnog rada u ustanovama obrazovanja i odgoja**

„Službeni glasnik RS“, broj 10 od 9. veljače 2024.

**Članak 1.**

Ovim pravilnikom propisuju se detaljniji uvjeti, način, sadržaj, trajanje, mjesto i vrijeme obavljanja i druga pitanja od značaja za obavljanje društveno-korisnog, odnosno humanitarnog rada u ustanovama obrazovanja i odgoja.

**Članak 2.**

Društveno-koristan, odnosno humanitarni rad (u daljnjem tekstu: društveno-koristan rad), u smislu ovog pravilnika, obuhvaća aktivnosti čijim se ostvarivanjem razvija društveno odgovorno ponašanje učenika.

Društveno-koristan rad, u smislu ovog pravilnika, odnosi se na društveno-koristan i humanitarni rad koji škola planira godišnjim planom rada u okviru plana zaštite od nasilja i ostvaruje se radi uključivanja svih učenika u planiranje i realizaciju tog rada, kao i društveno-korisni i humanitarni rad koji se realizira u okviru pojačanog odgojnog rada.

**Članak 3.**

Aktivnosti društveno-korisnog rada predstavljaju sljedeće aktivnosti: humanitarne akcije; ekološke akcije uređenja škole, učionica, drugih prostorija, kao i školskog okruženja; akcije prikupljanja materijala za reciklažu; priprema, odnosno uređenje školskog prostora za održavanje školskih manifestacija, izložbi, gostovanja, sportskih i drugih natjecanja; posjeti ustanovama socijalne skrbi za smještaj djece i mladih, domovima starih i Crvenom križu; i druge aktivnosti koje doprinose razvoju empatije, tolerancije i unapređivanju odnosa utemeljenih na međusobnom uvažavanju i suradnji.

Prijedlog aktivnosti koje zaposlenici u ustanovama obrazovanja i odgoja mogu planirati i realizirati sukladno godišnjem planu zaštite od nasilja, kao i u okviru pojačanog odgojnog rada nalaze se u Prilogu, koji je otisnut uz ovaj pravilnik i čini njegov sastavni dio.

**Članak 4.**

Sudjelovanjem učenika u planiranju i realizaciji aktivnosti društveno-korisnog rada koje zaposlenici u školama organiziraju, stvaraju se uvjeti za utvrđivanje ocjene iz vladanja i po toj osnovi, od drugog razreda osnovne škole i u svim razredima srednje škole.

**Članak 5.**

Društveno-koristan rad ima preventivnu funkciju i doprinosi razvijanju empatije, solidarnosti i suradnje, aktivizma, kao i osnovnih moralnih vrijednosti i uz unapređivanje međupredmetne kompetencije odgovorno sudjelovanje u demokratskom društvu, a sukladno referentnom okviru kompetencija za demokratsku kulturu Vijeća Europe (RODK).

Svrha društveno-korisnog rada je, pored ostalog, da učenici unaprijede kompetencije potrebne za odgovorno sudjelovanje u društvu, kao i da budu osnaženi poštivati i promovirati ljudska prava.

Planom zaštite od nasilja planiraju se aktivnosti društveno-korisnog rada u koje se uključuju učenici, zaposlenici i roditelji, odnosno drugi zakonski zastupnici (u daljnjem tekstu: roditelj), u okviru ustanove ili u suradnji s lokalnom zajednicom i drugim ustanovama.

Društveno-koristan rad mora biti organiziran tako da ne ugrožava psihički i tjelesni integritet sudionika, sigurnost i zdravlje.

U situaciji kada se društveno-korisni rad planira za učenika koji nastavu pohađa po individualnom obrazovnom planu, uzima se u obzir i mišljenje tima za inkluzivno obrazovanje.

**Članak 6.**

Kada se društveno-koristan rad koristi kao jedna od aktivnosti pojačanog odgojnog rada, predstavlja oblik restorativne discipline.

Restorativna disciplina je pristup kojim se omogućava umanjivanje ili otklanjanje počinjene štete, odnosno posljedica te štete, razvija svijest o odgovornosti i posljedicama vlastitog i ponašanja drugih i popravljaju odnosi uključenih strana.

Kada se koristi u okviru pojačanog odgojnog rada cilj određivanja društveno-korisnog rada u školama, koji se ostvaruje sukladno ovom pravilniku, je prevencija nepoželjnog i društveno neprihvatljivog ponašanja učenika kroz razvoj poželjnih i pozitivnih oblika ponašanja.

Nastavnik, odnosno stručni suradnik u školi, za razvijanje poželjnih/pozitivnih oblika ponašanja učenika i konstruktivno rješavanje konflikata primjenjuje savjetodavni rad, tehniku dijaloga, radioničarski rad, postupak školske medijacije, uključuje vršnjačku medijaciju i drugo.

**Članak 7.**

Društveno-koristan rad se planira i realizira u okviru pojačanog odgojnog rada učenika za počinjenu lakšu i težu povredu obveza učenika, kao i povreda zabrane uređene zakonom kojim se uređuju osnove sustava obrazovanja i odgoja, a vodeći računa o psihofizičkoj i zdravstvenoj sposobnosti, dobi i dostojanstvu učenika.

U situaciji povrede zabrane ili teže povrede obveza učenika, kada se izrađuje plan pojačanog odgojnog rada za učenika, tim za zaštitu u suradnji s roditeljima određuje aktivnosti društveno-korisnog rada za učenika.

U situacijama lakše povrede obveza učenika i prve razine vršnjačkog nasilja, kada se planiraju aktivnosti pojačanog odgojnog rada za učenika, razrednik u suradnji s roditeljima određuje aktivnosti društveno-korisnog rada za učenika.

Roditelj je dužan aktivno sudjelovati u ostvarivanju plana pojačanog odgojnog rada, kao i realizaciji društveno-korisnog rada.

Roditelj je odgovoran ako učenik odbije sudjelovati u realizaciji aktivnosti društveno-korisnog rada, sukladno zakonu.

**Članak 8.**

Ustanova planira aktivnosti sukladno svojim potrebama, specifičnostima, mogućnostima, uvjetima i ciljevima, samostalno ili u suradnji s relevantnim institucijama, organizacijama, lokalnom zajednicom i sl.

Zaposlenici u školama planiraju i realiziraju aktivnosti društveno-korisnog rada zajedno s učenicima, uz uključivanje roditelja. Neophodno je da se u planiranje aktivnosti uključuju i roditelji učenika.

**Članak 9.**

Društveno-koristan rad ostvaruje se u prostorijama škole pod nadzorom nastavnika, sukladno procjeni uz sudjelovanje roditelja, ravnatelja, odnosno stručnog suradnika ili izvan prostorija škole u suradnji s nadležnim centrom za socijalni rad i drugim relevantnim ustanovama/institucijama.

Aktivnosti društveno-korisnog rada se mogu organizirati i ostvarivati u skupini, odjelu, razredu, odnosno klasi u okviru škole, kao i u drugoj ustanovi, samostalno ili uz potporu vršnjaka, zaposlenika u ustanovi, ravnatelja, roditelja i dr.

**Članak 10.**

U okviru pojačanog odgojnog rada, prilikom planiranja aktivnosti društveno-korisnog rada potrebno je uzeti u obzir osobitosti učenika i vrstu povrede koja je izvršena.

Planirane aktivnosti ne smiju ugrožavati dostojanstvo, psihički i tjelesni integritet učenika, sigurnost i zdravlje.

Aktivnosti moraju biti primjerene dobi i u smisleno-logičkoj vezi s počinjenom povredom obveza učenika, odnosno povredom zabrane.

Odabrana aktivnost društveno-korisnog rada treba imati za svrhu razvoj vrijednosnog sustava učenika koji je izvršio nasilje i realizacija te aktivnosti ne smije dovoditi do viktimizacije osobe koja je pretrpjela nasilje.

**Članak 11.**

Za društveno-koristan rad propisuje se vremensko razdoblje/dinamika, način ostvarivanja, praćenja i izvještavanja o ostvarivanju i učincima aktivnosti u okviru plana pojačanog odgojnog rada.

Prilikom određivanja aktivnosti društveno-korisnog rada, u okviru pojačanog odgojnog rada, određuje se trajanje te aktivnosti, učestalost i vremensko razdoblje/dinamika, uzimajući u obzir osobine učenika, njegovu dob i optimalno vrijeme za kvalitetno i djelotvorno ostvarivanje aktivnosti.

Preporučeno trajanje aktivnosti je od 30 do 60 minuta i dinamika ostvarivanja određuje se sukladno značajkama aktivnosti i planu pojačanog odgojnog rada (preporučeno je da aktivnosti budu organizirane do četiri puta tjedno tijekom četiri tjedna).

**Članak 12.**

Evidentiranje i evaluacija učinaka društveno-korisnog rada se obavlja prilikom utvrđivanja ocjena učenika iz vladanja od drugog razreda osnovne škole, tijekom i na kraju polugodišta, kao i u okviru izvješća o pojačanom odgojnom radu učenika i izvješća o realizaciji godišnjeg plana rada u okviru plana zaštite od nasilja.

**Članak 13.**

Danom stupanja na snagu ovog pravilnika prestaje vrijediti Pravilnik o obavljanju društveno-korisnog, odnosno humanitarnog rada („Službeni glasnik RS”, broj: 68/18).

**Članak 14.**

Ovaj pravilnik stupa na snagu osmog dana od dana objave u „Službenom glasniku Republike Srbije“.

Klasa: 110-00-00247/2023-04

U Beogradu, 5. veljače 2024. godine

Ministrica,

prof. dr. **Slavica Đukić Dejanović,** v.r.

PRILOG

|  |
| --- |
| PREGLEDAKTIVNOSTI DRUŠTVENO-KORISNOG RADA, KOJE ZAPOSLENICI U USTANOVAMA OBRAZOVANJA I ODGOJA MOGU PLANIRATI I REALIZIRATI SUKLADNO GODIŠNJEM PLANU ZAŠTITE OD NASILJA, KAO I U OKVIRU POJAČANOG ODGOJNOG RADA |
| * Organiziranje humanitarnih akcija za ranjive/osjetljive skupine (predstava, koncerata, manifestacija, izložbi, prikupljanja priloga, igračaka i donacija, humanitarni sajmovi, sportske manifestacije i sl.);
* Organiziranje humanitarnih akcija za životinje (akcije hranjenja i udomljavanja napuštenih životinja, prikupljanje priloga, volontiranje u azilu za životinje, organiziranje manifestacija, sajmova i sl.);
* Posjeti ustanovama socijalne i zdravstvene skrbi i drugim ustanovama koje se bave humanitarnim radom (domovi za djecu bez roditeljske skrbi, domovi za stare osobe, dnevni boravci za djecu s poteškoćama u razvoju i invaliditetom i sl.) u cilju realizacije humanitarnih akcija ili društvenih aktivnosti;
* Organiziranje ekoloških akcija, akcija zaštite okoliša i životinja, akcija reciklaže u ustanovi i u suradnji s lokalnom zajednicom ili relevantnim institucijama, organizacijama; obuke i predavanja na temu ekologije, zaštite okoliša i primarne reciklaže radi podizanja ekološke svijesti;
* Uređenje prostora škole ili u lokalnoj zajednici – parkova, sportskih terena, dvorišta škole (sadnja drveća, cvijeća, postavljanje kućica za ptice u školskom dvorištu i gradskom parku i sl.);
* Organiziranje tematskih tribina, predavanja, okruglih stolova, radionica na različite teme (prevencije nasilja, mentalno zdravlje mladih, zdravi stilovi života, spolno prenosive bolesti, psihoaktivne tvari, zaštita od neželjene trudnoće, spolni odgoj, pandemijske bolesti i značaj higijene i dr.);
* Aktivno uključivanje učenika u učeničke organizacije i timove (učenički parlament, vršnjački tim, tim za medijaciju i sl.);
* Formiranje učeničkih klubova koji bi se bavili volonterskim aktivnostima u okviru škole (međuvršnjačkom potporom, književni klubovi i dr.);
* Uključivanje učenika u različite projektne/istraživačke aktivnosti škole (priprema prostora, materijala, promotivnog materijala, realizacija aktivnosti, prezentacija i sl.);
* Uključivanje učenika u organiziranim aktivnostima škole – vršnjačku potporu za učenje, u okviru dodatne i dopunske nastave, pripreme za završni ispit, potporu učenicima u učenju, potpora i produženom boravku (ako postoji u školi);
* Uključivanje učenika u organizaciji i realizaciji različitih aktivnosti škole u cilju prevencije nasilja i diskriminacije (predavanja, radionice, Forum teatar, Živa knjižnica i dr.);
* Kreiranje plana aktivnosti povodom obilježavanja značajnih dana/datuma tijekom školske godine (Međunarodni dan tolerancije, Međunarodni dan zaštite djece od nasilja, Svjetski dan mentalnog zdravlja, Dječji tjedan, Međunarodni dan djece, Međunarodni dan osoba s invaliditetom i sl.);
* Uključivanje učenika u rad učeničke zadruge, ukoliko je ustanova osnovala istu, i
* Druge aktivnosti društveno-korisnog rada u smislu ovog pravilnika.
 |

Napomena: Navedene aktivnosti se mogu kombinirati i proširivati planiranjem drugih aktivnosti sukladno specifičnostima, mogućnostima, potrebama i ciljevima škole, kao i općim aktima škole, a sve u cilju kreiranja prihvaćajućeg i tolerantnog okruženja, razvoja empatije i njegovanja odnosa međusobnog uvažavanja, suradnje i nenasilne komunikacije.